DA Den Europæiske Unions Tidende C 85/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 85/11

Denne offentliggørelse giver ret til at gøre indsigelse mod ansøgningen jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»MAÇÃ RISCADINHA DE PALMELA«

EF-Nr.: PT-PDO-0005-0855-31.01.2011

BGB ( ) BOB ( X )

1. Betegnelse:

»Maçã Riscadinha de Palmela«

2. Medlemsstat eller tredjeland:

Portugal

3. Beskrivelse af landbrugsproduktet eller fødevaren:

3.1. Produkttype:

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Maçã Riscadinha de Palmela er et æble af sorten »Riscadinha«, der tilhører rosenfamilien, slægten Malus Miller og arten Malus domestica Borkh. Æblerne dyrkes i det geografiske område, der er angivet nedenfor og i overensstemmelse med betingelserne i specifikationen. Æblet er beregnet til at blive spist friskt, helt og med skræl.

Kun æbler i handelsklasse »ekstra«, »I« og »II« med en minimumsstørrelse på 60 mm må betegnes Maçã Riscadinha de Palmela.

Æblerne dyrkes i det afgrænsede geografiske område og har følgende egenskaber:

a) Fysiske og morfologiske egenskaber

Formen er uensartet og æblets sider er en anelse flade; frugten er bredest halvvejs mellem blomsten og stilken.

Den rødbrune farve, der er karakteristisk for sorten og således ikke en deffekt, breder sig fra stilken, og farvens intensitet varierer.

Skrællen er glat og har en smuk farve, når frugten er ved at modnes, og det modne æble er meget saftigt.

Stilken er sædvanligvis kort (4-8 mm) og tyk (3-5 mm). Den falder ofte af, når frugten bliver plukket.

Blomsten er lille til mellemstor og næsten helt lukket.

Farve: Grundfarven er gullig-grøn. Den sekundære farve er en temmelig varm, dyb rød, særlig på solsiden, med mørke striber på en lysere baggrund.

Æblet er mellemstort.

b) Frugtens kemiske egenskaber

Minimumindhold af faste opløselige stoffer — sukker: (°Brix): 9,6

Hårdhed — kødets fasthed: 3,3-5,2 kg,

pH-værdi: 3,26-3,39

Syreindhold i alt: 5,83-9,42 g æblesyre pr. liter.

c) Frugtens organoleptiske egenskaber

Maçã Riscadinha de Palmelas frugtkød har et grønligt skær, af og til med bløde, gennemsigtige mærker. Frugten er syrligt sød, meget saftig og aromatisk, og skrællen har røde striber på en gullig-grøn baggrund.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Æblerne skal dyrkes i det afgrænsede geografiske område. De skal også vaskes, sorteres, klassificeres og underkastes visuel kontrol i pakkerier i området for at sikre, at de har de typiske farver og striber.

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

Emballage, brochurer og andet markedsføringsmateriale for Maçã Riscadinha de Palmela er af en særlig beskaffenhed og skal være i overensstemmelse med en bestemt model. Ud over de oplysninger, der kræves i henhold til lovgivningen, skal følgende anføres på al emballage:

1) Produktets logo:

2) Certificeringsmærke eller godkendelsesmærke, der indeholder følgende: Navnet på certificeringsorganet og betegnelsen »Maçã Riscadinha de Palmela DOP«

3) EU's logo

4) Pakkeriets firmanavn og adresse.

4. Præcis afgrænsning af det geografiske område:

Det geografiske produktionsområde omfatter i administrativ forstand sognene Canha og Santo Isidro de Pegões i kommunen Montijo, sognene Marateca, Palmela, Pinhal Novo, Poceirão og Quinta do Anjo i kommunen Palmela og sognene Gâmbia-Pontes-Alto da Guerra og São Sebastião i kommunen Setúbal.

5. Tilknytning til det geografiske område:

5.1. Det geografiske områdes egenart:

Det geografiske områdes beliggenhed tæt ved havet og Tagus- og Sadoflodernes munding samt Serra da Arrábidas flade landskab giver et mikroklima, der sammen med områdets jordbund skaber de særlige forhold, der gør det muligt at dyrke Maçã Riscadinha de Palmela, en frugt af enestående og høj kvalitet med specifikke egenskaber.

Klimaet kan beskrives som et mildt middelhavsklima, der påvirkes af havet, med en årlig gennemsnitlig relativ luftfugtighed på 75-80 %, hvilket skyldes beliggenheden tæt på store vandområder og de fremherskende vinde, der kommer fra nord, nordvest og vest, hvilket mindsker den kontinentale indflydelse.

Den gennemsnitlige årlige nedbør ligger på 500-700 mm. Den gennemsnitlige nedbørsmængde pr. måned er størst i december (128,9 mm) og lavest i august (3,6 mm). Den maksimale nedbørsmængde pr. dag er størst i oktober (97,5 mm) og mindst i august (11 mm).

Det er stort set aldrig frostvejr, hvilket er altafgørende for Riscadinha de Palmela-æbletræerne, fordi de blomstrer tidligt.

De gennemsnitlige sommertemperaturer ligger på omkring 22 °C.

Den samlede mængde solskinstimer ligger på mellem 2 300 og 2 600 pr. år.

Jordbunden i det geografiske område er hovedsagelig en let, podsolholdig jord i forskellige udviklingsstadier. Den er relativt dyb, og der er næsten ingen sammenkitning. Den har et lavt mineralindhold og en relativt lav pH-værdi. Den indeholder meget lidt organisk materiale, og vandbindingsevnen er begrænset.

Den menneskelige faktor har ligeledes afgørende betydning for Maçã Riscadinha de Palmelas egenskaber. De lokale producenter kender den dyrkningspraksis, der skal anvendes, og ved, hvordan træerne skal beskæres, og hvornår frugten har nået den helt rigtige grad af modenhed til at blive høstet. Høsten er nødt til at være forskudt, fordi æblerne ikke modner på same tidspunkt. Det er altafgørende, at producenterne ved præcis hvornår, det er bedst at plukke æblerne, for at skrællen får den farve, der er så karakteristisk for produktet.

5.2. Produktets egenart:

Maçã Riscadinha de Palmela kendetegnes ved sin lidt flade, uregelmæssige facon, de røde striber på den gullig-grønne skal og den rødbrune farve ved stilken. Den frugt, der dyrkes i det geografiske område, har mere tydelige striber.

Maçã Riscadinha de Palmela har grønligt frugtkød, en syrligt sød smag, og æblet er meget saftigt og aromatisk. Nogle gange har æblerne gennemsigtige mærker, hvilket gør, at æblet kaldes azeitada, og dette er mindre almindeligt for frugt, der dyrkes uden for det geografiske område.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller kendetegn (for BGB):

Palmela er kendt som centrum for produktionen af Riscadinha-æblerne, og produktet har et meget veletableret omdømme på markedet.

Områdets specifikke egenskaber hvad angår klima og jordbund afspejler sig i æblernes egenskaber.

Det mikroklima, der er resultat af områdets beliggenhed tæt på Atlanterhavet, floderne Tagus og Sado samt Serra da Arrábidas topografi og dertil de mange solskinstimer, er altafgørende for de klare, røde striber, der kendetegner produktet.

Jordens lave indhold af organisk materiale og den lave vandbindingsevne i det afgrænsede geografiske område skaber i kombination med de mange solskinstimer særlige produktionsforhold, der resulterer i æbler med syrligt frugtkød og et højt sukkerindhold.

Den lokale ekspertise er også en vigtig faktor i produktionen af Maçã Riscadinha de Palmela. Ud fra deres erfaringer ved producenterne, hvornår det er bedst at plukke frugten, så man kan sikre, at æblerne har den farve og den smag, som gør dem enestående.

Henvisning til offentliggørelse af specifikationen:

(artikel 5, stk. 7, i forordning (EF) nr. 510/2006 (3))

http://www.dgadr.pt/images/docs/val/dop_igp_etg/Valor/CE_maca_riscadinha_palmela.pdf

(1) EUT L 343 af 14.12.2012, s. 1.

(2) EUT L 93 af 31.3.2006 s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.

(3) Se fodnote 2.